AQShning Markaziy Osiyoga nisbatan yangi strategiyasida yangilik yo'q 
Davlat kotibi muovini Toni Blinken so’zlari bilan aytganda, Amerika Markaziy Osiyo tinchligi va ravnaqidan manfaatdor. Siyosat shunga asoslangan.
Qo’shma Shtatlar Markaziy Osiyoga nisbatan strategiyasini qayta ko’rib chiqqan biroq unda yangilik yo’q, chunki Vashingtonning mintaqadagi manfaatlari o’sha o’sha. VASHINGTON — Davlat kotibi muovini deydiki, Afg’onistondagi harbiy harakatlar nihoyasiga yetar ekan, Amerika va Markaziy Osiyo orasidagi munosabatlar susayadi deb o’ylasangiz, xato qilasiz. “Sababi oddiy: xavfsizligimiz Markaziy Osiyo bilan ham bog’liq. Shu bilan birga mintaqa ulkan imkoniyatlarga ega. Markaziy Osiyo Shanxaydan Istanbulgacha iqtisodiy ko’prik bo’la oladi. Bizning bizneslarimiz, texnologiyamiz va sanoatlarimiz u yerda katta ishlar qilishi mumkin. Mintaqa Sharqiy va Janubiy Osiyoni o’z mahsulotlari va yonilg’isi bilan ta’minlashi mumkin. Qo’shni Afg’oniston oyoqqa turar ekan, mintaqa unga tayanch bo’la oladi. Qoradori, terrorizm va ekstremizmni yengishda Markaziy Osiyo o’ta muhim rol o’ynaydi”. Amerika nazarida, mintaqaning asosiy boyligi - uning aholisi, intellektual kuchi, inson kapitali. Fuqarolar hayotini yaxshilash, xalq turmushini ko’tarish yo’lida qilingan har bir harakat, deydi Blinken, Markaziy Osiyoni oldinga yetaklaydi. AQSh shu sohada ko’proq yordam berishni xohlaydi. AQSh har bir davlat bilan o’ziga xos rishtalarga ega. Shuningdek, Vashington mintaqani integratsiya, har tomonlama birdamlikka undab keladi. Markaziy Osiyo iqtisodiy jihatdan eng tarqoq regionlardan biri, deydi Blinken. Qo’shni davlatlar ahil bo’lib, oradagi nizolarni hal etib, bir-biri bilan tijoriy va siyosiy aloqani mustahkamlasa, Amerika ham foyda ko’radi, deydi Blinken. Biroq AQSh biror sohada bosim o’tkazishni istamaydi. Har bir xalq taqdiri uning o’z qo’lida, deydi rasmiy. Xitoy mintaqaning yetakchi iqtisodiy hamkoriga aylanib borayotgani AQSh uchun xavf emas, deydi Blinken. Umid shuki, Xitoy kiritayotgan milliardlab dollarlik sarmoya xalq farovonligi yo’lida xizmat qiladi. Vashington Rossiyaga tahdid sifatida qaraydi. Ukrainaga nisbatan agressiv siyosat yuritayotgan Kreml, Obama ma’muriyati ta’biricha, Markaziy Osiyo istiqboliga raxna soladi. Shu bois AQSh davlatlarning suverenitetini himoya qilishda yordamni ayamaydi, deydi Blinken. G’arb qo’llayotgan jazo choralari oqibatida Rossiya iqtisodiyoti zaiflashgan, buni Markaziy Osiyo ahli ham his etmoqda, deydi diplomat. Shu bois ham mintaqa birdam bo’lsin, deya undamoqda AQSh. Jamiyatni terrorist guruhlardan asrash uchun yoshlarga imkoniyatlarni kengaytirish kerak. Bilimli, hunarli va kelajagi porloq bo’lishi uchun zamin hozirlash lozim. Bu har bir davlatning asosiy vazifasi va uni bajarish oson emasligini Amerikaning o’zi ham biladi, deydi Blinken. “Demokratik qadriyatlar tinchlik va farovonlik garovi bo’lib, biz ularni targ’ib qilishni o’z burchimiz deb bilamiz. Inson huquqlari hurmat qilinsin, fuqaro jamiyati taraqqiy etsin, fuqaroning diniy erkinliklari ta’minlansin, deymiz. Muzokaralarda bu borada gapirishdan to’xtamaymiz. Bilaman, samara uncha sezilmaydi va ochig’i, bu boradagi yutuqlarni sarhisob qilish qiyin. Lekin muntazam muloqot baribir meva beradi, bunga ishonamiz. Fuqarosini qadrlagan davlat kuchli bo’ladi, har tomonlama. O’z suverenitetini mustahkamlab, iqtisodiy jihatdan kuchayib, barqarorlikka erishadi. Mintaqa tinchroq bo’ladi. Matbuot va fikr erkinligi, siyosiy erkinliklar odamlarga o’z noroziligini tinch yo’l bilan qonuniy aks ettirish imkonini beradi. Zo’ravonlik va ekstremizm xavfini shunday bartaraf etasiz”,- deydi Blinken. 21-asrda har bir jamiyatning eng boy jihati bu uning a’zolari nimaga qodir ekanidir, deydi Blinken. Salohiyatli avlodlarni yetishtirish uchun erkinlik va imkoniyat zarur. Vashington hukumatlar bilan muloqotni kengaytirgani sari demokratik qadriyatlarga ham ko’proq urg’u beraveradi, deydi Davlat kotibi muovini. Prezidentni xalq saylaydi va AQSh bu jarayonga bosh suqmaydi, deydi rasmiylar. Biroq Obama ma’muriyati Yevropada Xavfsizlik va hamkorlik tashkiloti saylovni kuzatganini olqishlab, uning hisobotini quvvatlamoqda. Bu hujjatga ko’ra esa saylov demokratik talablarga javob bermagan, raqobatsiz kechgan, real bellashuv bo’lmagan, va eng nozik jihati, konstitutsiya bir kishiga ketma-ket ikki muddatdan ortiq prezidentlik qilishga ruxsat bermaydi. Shunday ekan, Karimov o’zi qayta saylanishga haqlimidi? Tabiiy bir savol. Vashington Karimovning avtoritar rahbar ekanini biladi, lekin u bilan o’z manfaatlaridan kelib chiqqan holda ishlayveradi. AQSh hamkor xolos, O’zbekiston prezidentini tanlash esa fuqarolarning ishi, deydi rasmiylar. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.